**Менің атам Шайпадин Асқар**

Менің атам, Шайпадин Асқар Қайрадинұлы 1920 жылы 3 тамызда Маңғыстау облысы Түпқараған ауданында дүниеге келген. Мал шаруашылығымен айналысқан.

1942 жылы 22 жасында Кавказ жеріне соғысқа аттанған. Бірінші соғыс күні атам үшін қандай болғанын білмеймін... Алғашында 2 ай бойы мылтық атуды үйреніп, жаттығудан өткен. Екі айдан соң Кавказға жіберген. Оған екі жүзге жуық жауынгер болып барған, бәрі де өте жас болған. Кавказ қаласында жаумен шайқасып, жарақат алған.

Госпитальде ем алып жазылған соң, Ленинградтық фронтқа жіберген. 1943 жылы атам жауынгерлерімен кешке қарай жау танкісін күтіп, окопта жатқан. Кенет жаулар тұтқұйылдан шабуыл жасалады. Сол сәтте қолдарында қарулары жоқ екен, әне-міне дегенше шабуыл басталды. Жаумен шайқас кезінде сол қолынан және бас сүйегінен жарақат алған соң, жарамсыз болып қалған.

1945 жылы атам елге аман — сау келген соң тігін комбинатында жұмыс жасапты. Осы қызметте жүріп,  атам отбасын құрды, бала-шағалы болды. Төрт ер бала мен үш қыз бала тәрбиелеп солардың қызығын көріп өмір сүрген. Әр баласы бөлек — бөлек шаңырақ көтерді. Жыл сайын Жеңіс тойына омырау толы медалін тағынып жиындарға қатысқан.

1944 жылы «Кавказды қорғағаны үшін» медалімен, 1985 жылы фашистік-неміс басқыншылығында төтеп беруде өзінің қайсарылығы мен батырлығы үшін  II дәрежелі Отан соғысы орденімен, 1982 жылы «Еңбек ардагері» медалімен марапатталды.

1990 жылы желтоқсан айының 18 жұлдызында атам бұл дүниеден мәңгілік сапарға аттанды.

Мен атамызды мақтан тұтамын, есімде, олардың қазір бізбен бірге болмағаны өте өкінішті.

Жұмысымды Сырбай Мәуленовтің «Соғыстан қайтқан солдаттар» атты өлең жолдарымен тәмәмдағым келеді:

Жаутаңдап қарап дала тұр,
Көз жасын сүртіп жаңа бір.
Хабарсыз ұлын сұрауға,
Жолыңды тосып ана жүр.
Қанша үйдің ұрлап адамын,
Қанша үйде сөніп қалды оттар.
Көрдің бе ұлын ананың,
Соғыстан қайтқан солдаттар?

Аскарова Дамиля,

«Автоматтандыру және басқару» мамандығы 20-3 тобы, АЭжБУ